[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 4.8.2010

COM(2010) 421 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

περί της εφαρμογής του κανονισμού (ΕΚ) αριθ. 453/2008 του Ευρωπαϊκού Κοινοβουλίου και του Συμβουλίου σχετικά με τις τριμηνιαίες στατιστικές για τις κενές θέσεις εργασίας στην Κοινότητα

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

περί της εφαρμογής του κανονισμού (ΕΚ) αριθ. 453/2008 του Ευρωπαϊκού Κοινοβουλίου και του Συμβουλίου σχετικά με τις τριμηνιαίες στατιστικές για τις κενές θέσεις εργασίας στην Κοινότητα

1. Εισαγωγή

Οι κενές θέσεις εργασίας θεωρούνται γενικά ένας σημαντικός παράγοντας στην ανάλυση της πλευράς της ζήτησης στην αγορά εργασίας. Τριμηνιαία στοιχεία σχετικά με τις κενές θέσεις εργασίας απαιτούνται από την Επιτροπή και την Ευρωπαϊκή Κεντρική Τράπεζα για την παρακολούθηση των βραχυπρόθεσμων μεταβολών στον επιχειρηματικό κύκλο και στην αγορά εργασίας Η Επιτροπή απαιτεί, μεταξύ άλλων στοιχείων, δεδομένα σχετικά με τις κενές θέσεις εργασίας ανά οικονομική δραστηριότητα, στο πλαίσιο της ευρωπαϊκής στρατηγικής για την απασχόληση, έτσι ώστε να παρακολουθεί και να αναλύει το επίπεδο και τη διάρθρωση της ζήτησης εργασίας.

Ο κανονισμός (ΕΚ) αριθ. 453/2008 του Ευρωπαϊκού Κοινοβουλίου και του Συμβουλίου της 23ής Απριλίου 2008 σχετικά με τις τριμηνιαίες στατιστικές για τις κενές θέσεις εργασίας στην Κοινότητα[1] (JVS) καθόρισε το πλαίσιο για την παραγωγή, τη διαβίβαση και την αξιολόγηση των τριμηνιαίων στατιστικών για τις κενές θέσεις εργασίας. Το άρθρο 10 του κανονισμού (ΕΚ) αριθ. 453/2008 απαιτεί από την Επιτροπή να υποβάλλει έκθεση στο Ευρωπαϊκό Κοινοβούλιο και το Συμβούλιο για την εφαρμογή τους έως τις 24 Ιουνίου 2010 και κάθε τρία έτη από την ημερομηνία αυτή. Η έκθεση αναμένεται να αξιολογεί την ποιότητα των στατιστικών που παρέχονται από τα κράτη μέλη, καθώς και την ποιότητα των ευρωπαϊκών συγκεντρωτικών στοιχείων, και εντοπίζει τους τομείς που μπορούν να βελτιωθούν.

Αυτή είναι η πρώτη έκθεση που η Επιτροπή απαιτείται να υποβάλλει στο Ευρωπαϊκό Κοινοβούλιο και στο Συμβούλιο.

2. Μέτρα εφαρμογής

2.1 Εκτελεστικός κανονισμός

Ύστερα από έγκριση του κανονισμού (ΕΚ) αριθ. 453/2008, δυο εκτελεστικοί κανονισμοί της Επιτροπής εγκρίθηκαν λίγο μετέπειτα, καλύπτοντας πολλούς λεπτομερείς τομείς που, σύμφωνα με τον κανονισμό (ΕΚ) αριθ. 453/2008 , έπρεπε να διευκρινιστούν περαιτέρω με τη διαδικασία επιτροπολογίας.

- Ο κανονισμός της Επιτροπής (ΕΚ) αριθ. 1062/2008[2] ορίζει:

• Τις διαδικασίες προσαρμογής σε εποχικές διακυμάνσεις για την εφαρμογή του άρθρου 3 παράγραφος 3 του κανονισμού (ΕΚ) αριθ. 453/2008. Δηλώνει ότι η διαβίβαση των δεδομένων προσαρμοσμένων σε εποχικές διακυμάνσεις πρέπει να αρχίζουν το αργότερο όταν διατίθενται χρονικές σειρές με 16 τουλάχιστον περιόδους παρακολούθησης. Ο κανονισμός ορίζει επίσης στο παράρτημα, της NACE Rev. 2, το επίπεδο συγκέντρωσης κατά το οποίο τα δεδομένα πρέπει να διαβιβαστούν.

• Τη δομή, τα περιεχόμενα και τις ημερομηνίες διαβίβασης των εκθέσεων ποιότητας που τα κράτη μέλη υποχρεούνται να υποβάλλουν στην Επιτροπή με βάση το άρθρο 6 παράγραφος 2 του κανονισμού (ΕΚ) αριθ. 453/2008. Η πρώτη έκθεση ποιότητας πρέπει να διαβιβαστεί στην Επιτροπή έως τις 31 Αυγούστου 2011 το αργότερο.

- Ο κανονισμός της Επιτροπής (ΕΚ) αριθ. 19/2009[3] καλύπτει τους ακόλουθους τομείς:

• Τους ορισμούς που σχετίζονται με τις «κενές θέσεις εργασίας» για τους σκοπούς εφαρμογής του άρθρου 2 παράγραφος 1 του κανονισμού (ΕΚ) αριθ. 453/2008, και ειδικότερα την αρίθμηση των «ενεργών δράσεων για την εξεύρεση κατάλληλου υποψηφίου» και αυτό που θεωρείται ως ο «καθορισμένος χρόνος για την κάλυψη της θέσης.

• Τις ημερομηνίες αναφοράς για τη συλλογή των τριμηνιαίων στοιχείων, με προτίμηση συλλογή δεδομένων σε συνεχή βάση ή τον υπολογισμό ενός αντιπροσωπευτικού μέσου όρου για το τρίμηνο.

• Τις προθεσμίες διαβίβασης και την ημερομηνία του πρώτου τριμήνου αναφοράς που αναφέρεται στο άρθρο 5 παράγραφος 1 του κανονισμού (ΕΚ) αριθ. 453/2008. Η προθεσμία διαβίβασης ορίζεται στις 70 μέρες μετά το τέλος του τριμήνου. Ένας μικρός αριθμός κρατών μελών, που αντιπροσωπεύει περισσότερο από το 3% του συνολικού αριθμού των εργαζομένων στην Ευρωπαϊκή Ένωση, πρέπει να στείλει σε 45 μέρες τον συνολικό αριθμό των κενών θέσεων εργασίας και των κατειλημμένων θέσεων. Το πρώτο τρίμηνο αναφοράς είναι το πρώτο τρίμηνο του 2010. Αυτό επίσης καθορίζει εμμέσως την περίοδο αναφοράς για τη διαβίβαση των αναδρομικών δεδομένων, δηλαδή τα τέσσερα τρίμηνα του 2009.

• Ποιά κράτη μέλη είναι υποχρεωμένα να εκπονούν μελέτες σκοπιμότητας για τη συλλογή δεδομένων από τις επιχειρήσεις με λιγότερους από δέκα εργαζόμενους[4], όπως ορίζει το άρθρο 7 παράγραφος 1 του κανονισμού (ΕΚ) αριθ. 453/2008, τη δομή αυτών των μεγεθών σκοπιμότητας και πότε πρέπει να διαβιβάζονται στην Επιτροπή (Φεβρουάριος 2010).

• Τα κράτη μέλη που είναι υποχρεωμένα να εκπονούν μελέτες σκοπιμότητας για τη συλλογή δεδομένων σχετικά με τη NACE Rev. 2 τμήματα O, P, Q, R και S[5], όπως ορίζει το άρθρο 7 παράγραφος 1 του κανονισμού (ΕΚ) αριθ. 453/2008, τη δομή αυτών των μελετών σκοπιμότητας και πότε πρέπει να διαβιβάζονται στην Επιτροπή (Φεβρουάριος 2010).

2.2. Δημιουργία ικανοτήτων

Κατά τη διάρκεια του 2008 και του 2009, η Επιτροπή έλαβε ποικίλα μέτρα μαζί με τα κράτη μέλη για να διασφαλίσει ότι τα κράτη μέλη θα συμμορφωθούν με την υποχρέωσή τους να υποβάλλουν εκθέσεις σύμφωνα με τους διάφορους κανονισμούς.

- Επιδοτήσεις: υπήρχαν δύο προσκλήσεις για υποβολή προτάσεων, μία κάθε χρόνο, περιορισμένες στο Ευρωπαϊκό Στατιστικό Σύστημα (ΕΣΣ) με σκοπό τη δημιουργία των απαιτούμενων ικανοτήτων προκειμένου να θέσουν σε ισχύ τη νομική βάση. Η κύρια έμφαση ήταν να ενισχύσουν την κάλυψη και την ποιότητα των δεδομένων σχετικά με τις κενές θέσεις εργασίας για τις επιχειρήσεις με λιγότερους από 10 εργαζομένους και για τη NACE Rev. 2 τμήματα O, P, Q, R και S. Οι χώρες που υπέβαλλαν προτάσεις και έλαβαν οικονομική στήριξη από την Ευρωπαϊκή Επιτροπή ήταν η Αυστρία, η Δανία, η Μάλτα, η Ιταλία, η Λετονία, η Πολωνία, η Ρουμανία, η Νορβηγία και η Κροατία.

- Σεμινάρια : η Eurostat συνδιοργάνωσε δύο σεμινάρια μεθοδολογίας, ένα στη Νυρεμβέργη (Γερμανία) το Δεκέμβριο 2008 και ένα στο Νεσατέλ (Ελβετία) το Νοέμβριο 2009. Περίπου είκοσι κράτη μέλη συμμετείχαν ενεργώς, μαζί με άλλες χώρες όπως η Νορβηγία, η Ελβετία και το Ισραήλ, και διεθνείς οργανισμοί [η Ευρωπαϊκή Κεντρική Τράπεζα και ο Οργανισμός Οικονομικής Συνεργασίας και Ανάπτυξης (ΟΟΣΑ)]. Ο σκοπός ήταν η ανταλλαγή βέλτιστων πρακτικών και εμπειριών για τη συλλογή στατιστικών σχετικά με τις κενές θέσεις εργασίας και η συζήτηση των μεθοδολογικών θεμάτων.

- Εργασία στα κράτη μέλη : Όλα τα κράτη μέλη ανέφεραν ότι σε γενικές γραμμές μπόρεσαν να ενημερώσουν σχετικά με την απαιτούμενη συλλογή δεδομένων για το πρώτο τρίμηνο αναφοράς του 2010· ωστόσο, ενδέχεται να προκύψουν οι παρακάτω δυσκολίες κατά το πρώτο τρίμηνο αναφοράς:

α) θέματα κάλυψης· ορισμένα κράτη μέλη θα δυσκολευτούν να καλύψουν τη NACE Rev. 2 τμήματα O έως S, ειδικότερα το τμήμα O, και τις επιχειρήσεις με λιγότερους από 10 εργαζομένους·

β) έλλειψη λεπτομερών μεθοδολογικών κατευθυντήριων γραμμών·

γ) χαμηλή ακρίβεια εκτιμήσεων του αριθμού των κενών θέσεων εργασίας για την ανάλυση κατά τις οικονομικές δραστηριότητες.

Οι εν λόγω δυσκολίες αναμένεται να αντιμετωπιστούν καθώς τα κράτη μέλη θα γίνονται πιο έμπειρα στη συλλογή στατιστικών για τις κενές θέσεις και θα βελτιώνουν τα συστήματα παραγωγής τους. Η Eurostat θα αναπτύξει, μαζί με τα κράτη μέλη, σαφείς μεθοδολογικές κατευθυντήριες γραμμές οι οποίες θα εφαρμόζονται.

2.3 Οικονομικές ενέργειες το 2010

Το άρθρο 8 παράγραφος 1 του κανονισμού (ΕΚ) αριθ. 453/2008 δηλώνει ότι «Για την πρώτη τριετία της συλλογής δεδομένων τα κράτη μέλη μπορούν να λαμβάνουν χρηματοδοτική συμμετοχή από την Κοινότητα για το κόστος που συνεπάγονται οι σχετικές εργασίες.»

Για το σκοπό αυτό, μια πρόσκληση υποβολής αιτήσεων (μόνο για το Ευρωπαϊκό Στατιστικό Σύστημα) ξεκίνησε στις 24 Μαρτίου 2010· το συνολικό ποσό που παρέχεται στους δικαιούχους ορίζεται σε 800.000 €.

3) Ποιότητα των στατιστικών που παρέχονται από τα κράτη μέλη

Το πρώτο τρίμηνο αναφοράς για το οποίο οι χώρες έχουν την τυπική υποχρέωση να αναφέρουν τα δεδομένα είναι το πρώτο τρίμηνο του 2010. Οι πρώτες διαβιβάσεις αναμένονται έως τις 15 Μαΐου και τις 10 Ιουνίου. Επιπλέον, οι λεπτομερείς εκθέσεις ποιότητας από τα κράτη μέλη πρέπει να υποβληθούν έως τις 31 Αυγούστου του 2011. Εννοείται ότι, σε αυτό το στάδιο, μια εις βάθος αξιολόγηση της ποιότητας των στοιχείων δεν είναι δυνατόν να πραγματοποιηθεί ακόμη. Η επόμενη έκθεση του Ευρωπαϊκού Κοινοβουλίου και του Συμβουλίου, που οφείλεται σε τρία χρόνια, θα περιέχει μια λεπτομερή ποιοτική αξιολόγηση.

Παρ’ όλα αυτά, μπορεί να γίνει μια πειραματική αξιολόγηση χρησιμοποιώντας τα στοιχεία που τα κράτη μέλη έχουν διαβιβάσει έως τώρα σε εθελοντική βάση στην Eurostat, συνοδευόμενη από ποιοτικές πληροφορίες που συγκεντρώθηκαν κατά την προετοιμασία των σεμιναρίων. Αναφορικά με την πληρότητα των παραληφθέντων στοιχείων, η κατάσταση για το τέταρτο τρίμηνο του 2009 μπορεί να συνοψισθεί ως εξής:

- Δεκαοχτώ χώρες[6] έχουν διαβιβάσει όλες τις μεταβλητές που απαιτούνται από τους κανονισμούς.

- Πέντε χώρες δεν έχουν διαβιβάσει όλες τις μεταβλητές που απαιτούνται από τους κανονισμούς. Η Ισπανία, η Γαλλία και η Ιταλία έχουν αναλύσει στις μελέτες σκοπιμότητά τους το ενδεχόμενο συλλογής των μεταβλητών που λείπουν. Η Πορτογαλία δεν διαβιβάζει τα στοιχεία για τη ΝACE Rev. 2 τμήμα O· και οι Κάτω Χώρες στέλνει μόνο στοιχεία σχετικά με τις κατειλημμένες θέσεις για το σύνολο της οικονομίας.

- Επτά χώρες[7] δεν έχουν διαβιβάσει ακόμη ή έχουν διακόψει τη διαβίβασή των στοιχείων[8] για τις κενές θέσεις εργασίας.

Όλο και περισσότερα κράτη μέλη διαδίδουν τα στατιστικά στοιχεία για τις κενές θέσεις εργασίας τους σε εθνικό επίπεδο, είτε μέσω των ανακοινωθέντων τύπου είτε προβάλλοντας τα στοιχεία στους ιστότοπούς τους. Γεγονός που δείχνει ότι οι χώρες θεωρούν πως τα στοιχεία τους είναι ικανοποιητικής ποιότητας για να ανακοινωθούν στο ευρύ κοινό.

4) Ποιότητα των ευρωπαϊκών συγκεντρωτικών στοιχείων

Μόνο με την επόμενη έκθεση στο Ευρωπαϊκό Κοινοβούλιο και το Συμβούλιο, σε τρία χρόνια, θα είναι εφικτή η αξιολόγηση της ποιότητας των ευρωπαϊκών συγκεντρωτικών στοιχείων. Ούτως ή άλλως, καθώς ορισμένες χώρες δεν συλλέγουν και δεν πρόκειται να συλλέξουν για τα επόμενα χρόνια, πληροφορίες σχετικές με τις επιχειρήσεις με δέκα ή λιγότερους εργαζομένους ή στο NACE Rev. 2 τμήμα O, δεν είναι δυνατό προς το παρόν να υπολογιστούν τα ευρωπαϊκά συγκεντρωτικά στοιχεία που θα καλύπτουν όλα τα μεγέθη των επιχειρήσεων και όλες τις οικονομικές δραστηριότητες. Η Eurostat θα συνεχίσει τις συζητήσεις με τα κράτη μέλη με σκοπό να ξεπεράσει τα κενά κάλυψης έτσι ώστε να μπορέσουν να υπολογιστούν τα ευρωπαϊκά συγκεντρωτικά στοιχεία που καλύπτουν όλη την οικονομία.

5) Κύριες βελτιώσεις και πρόσφατες μεταβολές

Αρκετές εξελίξεις πραγματοποιήθηκαν το 2009 και στις αρχές του 2010 στα περισσότερα κράτη μέλη. Όλες οι χώρες ολοκλήρωσαν η πρόκειται να ολοκληρώσουν τη μετάβαση από την ταξινόμηση NACE Rev. 1 στη NACE Rev. 2. Η Δανία, η Αυστρία και η Νορβηγία ανέπτυξαν νέες εθνικές έρευνες για τις κενές θέσεις εργασίας εκ νέου κατά τη διάρκεια του 2009· αυτές θα τους δώσουν τη δυνατότητα να ανταποκριθούν στις νομικές τους απαιτήσεις. Η Ισπανία και η Γαλλία έχουν προσαρμόσει τα ερωτηματολόγια τους για να ευθυγραμμίσουν τον ορισμό των κενών θέσεων εργασίας με τον κανονισμό (ΕΚ) Rev. 453/2008. Η Ουγγαρία επέκτεινε την κάλυψη της έρευνας της σε επιχειρήσεις με λιγότερους από πέντε εργαζομένους. Τέλος, το Ηνωμένο Βασίλειο αποτελεί το πρώτο κράτος μέλος που μπορεί να ξεκινήσει την παραγωγή των προσαρμοσμένων σε εποχιακές διακυμάνσεις στοιχείων. Επίσης, υπήρξε ευθυγράμμιση με τον ορισμό της κενής θέσης εργασίας που περιλαμβάνεται στον κανονισμό. Ως αποτέλεσμα, τώρα τα στατιστικά των κενών θέσεων εργασίας έχουν εναρμονισμένο ορισμό σε όλες τις χώρες.

Στις αρχές του 2010 η Eurostat παρέλαβε τις μελέτες σκοπιμότητας που απαιτούνται από το άρθρο 7 παράγραφος 1 του κανονισμού (ΕΚ) αριθ. 453/2008 από όλα τα ενδιαφερόμενα κράτη μέλη, με την εξαίρεση της Γερμανίας, που αποφάσισε να συλλέξει στοιχεία για τη δημόσια διοίκηση και συνεπώς δεν χρειάζεται να υποβάλλει μελέτη σκοπιμότητας. Τα έγγραφα εξετάζονται εις βάθος προς το παρόν, αλλά τα κύρια συμπεράσματα των εκθέσεων είναι τα εξής:

- Αυστρία: Υπάρχουν ορισμένα προβλήματα με την ταξινόμηση της NACE Rev. 2 τμήματα O έως S στο μητρώο επιχειρήσεων, που χρειάζεται να βελτιωθεί μεσοπρόθεσμα· αλλά από το πρώτο τρίμηνο της 2010 NACE Rev. 2 τμήματα O έως S θα παραδοθούν.

- Δανία: Οι μελέτες σκοπιμότητας δεν δείχνουν μεγάλους περιορισμούς στη συλλογή των στοιχείων για τις κενές θέσεις εργασίας για τις εταιρίες με λιγότερους από δέκα εργαζομένους και τα τμήματα O έως S της NACE Rev. 2. Ωστόσο, η Δανία έχει αποφασίσει να αναβάλει τη συλλογή των τμημάτων O έως S της NACE Rev. 2. Θα συγκεντρωθούν τα κενά για τις επιχειρήσεις με λιγότερους από δέκα εργαζόμενους από το πρώτο τρίμηνο του 2010.

- Γαλλία: Η μελέτη σκοπιμότητας καταλήγει στο συμπέρασμα ότι από το 2008 έως 2012 θα είναι δυνατή η συλλογή στοιχείων μόνο για τις ετήσιες κενές θέσεις εργασίας για τις επιχειρήσεις με λιγότερους από δέκα εργαζομένους. Αναμένεται ότι το 2013, ενδεχομένως να είναι εφικτός ο υπολογισμός των τριμηνιαίων στατιστικών για τις κενές θέσεις εργασίας σχετικά με τις επιχειρήσεις με λιγότερο από δέκα εργαζομένους. Εξάλλου, συλλέγονται τα στοιχεία για τα τμήματα R και S και τα μέρη του ιδιωτικού τομέα της NACE Rev.2 τμήματα P και Q. Τα τμήματα O, P και Q της NACE Rev. 2 κατά μέρη που αντιστοιχούν στη δημόσια διοίκηση δεν θα διατίθενται τριμηνιαία στοιχεία (μόνο ετήσια στοιχεία από το 2013).

- Ισπανία: Η προκαταρκτική μελέτη κατέληξε στο συμπέρασμα ότι, παρ’ όλο που είναι περίπλοκη και δαπανηρή, η συλλογή τριμηνιαίων στοιχείων για τις κενές θέσεις εργασίας για τμήμα O της NACE Rev. 2 είναι εφικτή και τα στοιχεία θα διαβιβαστούν για την περίοδο αναφοράς 2010Q1. Τα τμήματα P, Q, R και S της NACE Rev.2 συλλέγονται.

- Ιταλία: Η μελέτη καταλήγει στο συμπέρασμα ότι όλες οι επιλογές που εξετάσθηκαν έως τώρα με σκοπό τη συλλογή στοιχείων για τις επιχειρήσεις με λιγότερους από 10 εργαζομένους για τα τμήματα P, Q, R και S της NACE Rev. 2 είναι εφικτές. Μια πιο θετική εκτίμηση συνιστάται από τις πιθανότητες συλλογής στοιχείων για τα τμήματα O έως S της NACE Rev. 2 για τον ιδιωτικό τομέα. Σε κάθε περίπτωση, χρειάζεται περισσότερη ανάλυση και οριστικότερα συμπεράσματα θα διατυπωθούν τον Δεκέμβριο 2010.

- Μάλτα: Τα κύρια πορίσματα της μελέτης είναι ότι τα στοιχεία για τα τμήματα O έως S της NACE Rev. 2 μπορούν να συγκεντρωθούν ενώ η σχέση ποιότητας και δαπάνης κάνει μη σκόπιμη τη συλλογή στοιχείων για επιχειρήσεις με λιγότερους από δέκα εργαζόμενους.

Η Eurostat θα συνεργαστεί με τα κράτη μέλη για να καταρτίσουν σχέδια δράσης με σκοπό την, όσο το δυνατόν μεγαλύτερη, επέκταση της κάλυψης λαμβάνοντας υπόψη τα προβλήματα που περιγράφτηκαν στις μελέτες σκοπιμότητας.

6) Συμπεράσματα

Από τη δημοσίευση του κανονισμού (ΕΚ) αριθ. 453/2008 δύο εκτελεστικοί κανονισμοί έχουν εγκριθεί με πιο τεχνικές πληροφορίες. Τα κράτη μέλη έχουν λάβει οικονομική ενίσχυση το 2008 και το 2009 για να προετοιμαστούν για τη διαβίβαση των στοιχείων των κενών θέσεων εργασίας που αφορούν το πρώτο τρίμηνο του 2010. Η οικονομική ενίσχυση θα συνεχιστεί κατά τη διάρκεια 2010-2012, όπως ορίζει ο κανονισμός (EΚ) αριθ. 453/2008. Το 2008 και το 2009 πραγματοποιήθηκαν δύο σεμινάρια με σκοπό τη δημιουργία τεχνικών ικανοτήτων και την ανταλλαγή εμπειριών στον τομέα των κενών θέσεων εργασίας. Ως αποτέλεσμα αυτών και των περαιτέρω προσπαθειών των κρατών μελών, τα περισσότερα από αυτά ήταν πλήρως ή σχεδόν έτοιμα στις αρχές του 2010 να συμμορφωθούν με τις νομικές υποχρεώσεις τους. Είναι, συνεπώς, αναγκαία η καταπολέμηση των εναπομείναντων κενών κάλυψης έτσι ώστε να γίνει δυνατός ο υπολογισμός των ευρωπαϊκών συγκεντρωτικών στοιχείων.

Για την επόμενη έκθεση στο Ευρωπαϊκό Κοινοβούλιο και στο Συμβούλιο, τον Ιούνιο 2013, πιο λεπτομερείς πληροφορίες θα έχουν συγκεντρωθεί μέσω των εθνικών εκθέσεων ποιότητας και των επίσημων ασκήσεων για τις διαβιβάσεις των στοιχείων· το γεγονός αυτό θα καταστήσει εφικτή μια πιο ολοκληρωμένη αξιολόγηση της ποιότητας και σχετικότητας των τριμηνιαίων στατιστικών για τις κενές θέσεις εργασίας.

[1] ΕΕ L 145, 4.6.2008, σ. 234.

[2] Ο κανονισμός της Επιτροπής (ΕΚ) αριθ. 1062/2008 της 28ης Οκτωβρίου 2008 για την εφαρμογή του κανονισμού (ΕΚ) αριθ. 453/2008 του Ευρωπαϊκού Κοινοβουλίου και του Συμβουλίου σχετικά με τις τριμηνιαίες στατιστικές για τις κενές θέσεις εργασίας στην Κοινότητα όσον αφορά τις διαδικασίες προσαρμογής σε εποχικές διακυμάνσεις και τις εκθέσεις ποιότητας (ΕΕ L 285, 29.10.2008, σ. 3).

[3] Κανονισμός (ΕΚ) αριθ. 19/2009 της Επιτροπής, της 13ης Ιανουαρίου 2009 , για την εφαρμογή του κανονισμού (ΕΚ) αριθ. 453/2008 του Ευρωπαϊκού Κοινοβουλίου και του Συμβουλίου σχετικά με τις τριμηνιαίες στατιστικές για τις κενές θέσεις εργασίας στην Κοινότητα, όσον αφορά τον ορισμό της κενής θέσης εργασίας, τις ημερομηνίες αναφοράς για τη συλλογή των στοιχείων, τις προδιαγραφές για τη διαβίβαση των στοιχείων και τις μελέτες σκοπιμότητας. (ΕΕ L 9, 14.1.2009, σ. 3)

[4] Δανία, Γαλλία, Ιταλία και Μάλτα.

[5] Δανία, Γερμανία, Ισπανία, Γαλλία, Ιταλία, Μάλτα και Αυστρία.

[6] Βουλγαρία, Δημοκρατία της Τσεχίας, Γερμανία, Εσθονία, Ελλάδα, Κύπρος, Λετονία, Λιθουανία, Λουξεμβούργο, Ουγγαρία, Μάλτα, Πολωνία, Ρουμανία, Σλοβενία, Σλοβακία, Φινλανδία, Σουηδία και το Ηνωμένο Βασίλειο.

[7] Βέλγιο, Δανία, Αυστρία, Ιρλανδία, Ισλανδία, Νορβηγία και Ελβετία.

[8] Το Βέλγιο σταμάτησε τη διαβίβαση των δεδομένων σχετικά με τις κενές θέσεις εργασίας το 2007Q4.